**Porthleven** er ein fiskarby som ligg sør i Cornwall i England. Byen har 3 059 innbyggjarar (2011).
Han har den sørlegaste hamna på øya Storbritannia.

Denne delen av Cornwall-kysten har ei lang historie med skipbrot. 
Særleg Loe Bar i nærleiken er kjend som ein farleg stad som symjarar og surfarar blir åtvara mot framleis.

Historie
--------

Namnet «Porthleven» er sett saman av Porth eller Port, som tyder 'hamn', og anten *leven* som er kornisk for 'glatt', eller St Elvan, etter ein helgen frå 400-talet. Det fanst tidlegare ei busetjing i nærleiken som heitte St Elvan.

Staden Porthleven ligg på var opphavleg ei myrete vik med ein bekk som markerte skiljet mellom sokna Breage og Sithney. På 1300-talet var det ein liten fiskarlandsby her. På 1700-talet slo også gards- og gruvearbeidarar seg ned her. Landsbyen blei kalla Porth Leuan eller Port Leven. Soknet Porthleven blei skipa i 1846.

Hamna i Porthleven blei bygd tidleg på 1800-talet som ei trygg hamn ved ein farleg kyst. 
I 1807 grunnstøtte frigatten HMS «Anson» på Loe Bar, og ein reknar med at 130 menneske drukna. Dette førte til ei parlamentsavgjerd om å byggja ei trygg hamn ved banken.
Den opphavlege hamna vende mot sørvest, like mot dei sterkaste vindane. Ho stod ferdig i 1825, etter fjorten års byggjearbeid der franske krigsfangar frå napoleonskrigane deltok. Seinare blei det også bygd ei endå tryggare indre hamn. Denne blei laga i 1858.

Redningsbåtorganisasjonen Royal National Lifeboat Institution (RNLI) plasserte ein livbåt her i 1863. Eit båthus med slipp blei bygd for han i 1894 på vestsida av hamna. Stasjonen blei stengd i 1929 då ein tok i bruk redningsbåtar med motor som kunne dekkja heile Mount's Bay frå The Lizard og Penlee i staden. Båthuset blei brukt som lagerstad fram til det blei gjort om til museumet Shipwreck Centre.

Byen hadde ein stor fiskarflåte og båtbyggeindustri. Folketalet i 1900 var nesten 2000. Den tradisjonelle trebåtindustrien gjekk etterkvart tilbake. Fisket fortsette til ein viss grad, og det finst i dag fleire sjømatrestaurantar i byen. Mellom anna har kjendiskokken Rick Stein ein restaurant her.

Turisme er blitt stadig viktigare for Porthleven. Han er blitt ein viktig surfestad. Kajakkpadling er ein anna populært aktivitet.

Kjelder
-------

1. ↑  Ordnance Survey linked data
2. ↑  *Neighbourhood statistics*, arkivert frå originalen 9. desember 2015, henta 31. juli 2017
3. ↑  «Cornwall Online - The Lizard Peninsula Guide». *Lizard-peninsula.co.uk*. Arkivert frå originalen 2 May 2016. Henta 19. oktober 2016.
4. 1 2 3 4 5 6  *The History Of Porthleven In Cornwall*, porthleven-online.com, arkivert frå originalen 3. oktober 2009, henta 31. juli
5. 1 2  *Porthleven Harbour In Cornwall - Unspoilt Fishing Harbour*, porthleven-online.com, arkivert frå originalen 29. desember 2016, henta 31. juli 2017
6. ↑  Leach, Nicholas (2006) [2000]. *Cornwall's Lifeboat Heritage*. Chacewater: Twelveheads Press. s. 37–38. ISBN 0-906294-43-6.
7. ↑  «Rick Stein's restaurant in Porthleven». *Rickstein.com*. 1. september 2015. Arkivert frå originalen 19. september 2016. Henta 19. oktober 2016.
8. ↑  «Porthleven Spot Guide - Surf Forecast and Report». *Magicseaweed.com*. Henta 19. oktober 2016.

Bakgrunnsstoff
--------------

*